OIKEUSMINISTERIÖ
	
Lausuntopyyntö OM 6/41/2006, OM022:00/2006	
	
LAUSUNTO rangaistusmääräys- ja rikesakkotyöryhmän mietinnöstä 2007:3	
Liikkuva poliisi lausuu rangaistusmääräys- ja rikesakkouudistusta koskevasta mietinnöstä seuraavaa:

Mietinnön mukaan rangaistusmääräys korvautuisi enintään 20 päiväsakon rangaistukseen johtavissa tapauksissa poliisimiehen, tullimiehen tai rajavartiomiehen antamalla sakkomääräyksellä ja vakavammissa tapauksissa syyttäjän sakkomääräyksellä, jota edeltäisi valvontaa suorittavan virkamiehen antama sakkovaatimus. Sakkomääräyksellä määrättyä maksamatonta sakkoa ei saisi muuntaa vankeudeksi. Rikesakon voisi määrätä toimivaltaisten virkamiesten lisäksi virallinen syyttäjä. Myös tuomioistuin voisi tuomita rikesakon rikkomuksesta, joka on saatettu sen käsiteltäväksi tavallisessa rikosasioiden käsittelyjärjestyksessä. Sakkomääräykseen, rikesakkomääräykseen ja syyttäjän sakkomääräykseen ei saisi hakea muutosta varsinaisin muutoksenhakukeinoin. Ylimääräisiä muutoksenhakumahdollisuuksia parannettaisiin rikesakon osalta sääntelyä yhtenäistämällä ja ylimääräisen muutoksenhaun lisäämisellä tapauksessa, jossa asianomistaja tai rikkomuksesta epäilty ei ole antanut suostumustaan. Kirjoitus- ja laskuvirheiden ja muiden vastaavien teknisten virheiden korjaaminen olisi jatkossa mahdollista myös rikesakkomääräyksen osalta.

Liikkuvan poliisin kirjoittamista rangaistusvaatimuksista suurin osa tulisi olemaan ehdotetun järjestelmän mukaisia enintään 20 päiväsakon sakkomääräyksiä, jotka poliisimies määräisi tien päällä. Käytännössä ehdotettu järjestelmä toisi poliisimiehille tuomiovaltaa sekä muuttaisi sakkomääräysten antamiseen oikeutettujen työn luonnetta syyttäjien ja tuomarien eli pääsääntöisesti oikeusoppineiden toimenkuvien suuntaan. Ennen uuteen järjestelmään siirtymistä tulee varmistaa rikkomuksesta epäillyn oikeusturvan lisäksi sakon määräävän poliisimiehen oikeusturva mahdollisissa virhetilanteissa, varsinkin, jos suunnitelmien mukaisesti sakko- ja rikesakkomääräykset kirjoitetaan lähitulevaisuudessa suoraan ATK-järjestelmiin. Vaikka suurin osa tien päällä kirjoitettavista sakoista sekä rikesakoista joudutaan kirjaamaan toimisto-olosuhteita heikommissa olosuhteissa, ei virheellisten asiakirjojen osuus ole tänä päivänä näytellyt merkittävää roolia kokonaisuuden kannalta. Nykyjärjestelmä on kuitenkin edellyttänyt dokumenttien muodollista ja asiallista tarkistamista ennen niiden vahvistamista. Ehdotetussa järjestelmässä pienehköjä kirjoitus- ja laskuvirheitä lukuunottamatta ajauduttaneen helposti tilanteeseen, jossa virheen oikaisu edellyttää tuomion purkua. Uuteen järjestelmään siirtymistä tulee edeltää riittävän laaja koulutus sekä ATK-järjestelmien loppuun asti viety kehitystyö. Liikkuva poliisi kannattaa ajatusta, jonka mukaan uudessa menetelmässä käytettäisiin vain yhtä lomaketta riippumatta määrättävästä seuraamuksesta.

Mietinnön mukaan rikesakkorikkomuksista säädettäisiin lailla eikä nykyiseen tapaan asetuksella. Näistä rikkomuksista voitaisiin jatkossa määrätä ainoastaan rikesakko.  Samalla rikesakkorikkomuksina rangaistavien tekojen kuvausta tarkennettaisiin laillisuusperiaatteen edellyttämällä tavalla. Rikesakkoseuraamusten piiriä ei sinällään ehdoteta laajennettavaksi. Liikkuva poliisi pitää hyvänä pyrkimystä saattaa rikesakon käyttöä ohjaavat säännökset yhtenäiseksi laiksi.

Ulkomaalaisten tekemät rikkomukset ovat lisääntyneet viime vuosina. Ehdotetussa järjestelmässä ulkomaalaiselle, joka ei suostu asiansa käsittelyyn sakkomääräyksellä, saattaa olla ongelmallista saada lainvoimainen tuomio. Uudistuksen yhteydessä tulisi myös pohtia keinoja, joilla varmistetaan ulkomaalaisten sakonmaksu.

Ehdotetun järjestelmän kehittäminen ja käyttöönotto aiheuttavat kustannuksia. Liikkuva poliisi pitää tärkeänä, että uuden järjestelmän tarvitsema lisärahoitus ei rasita poliisin toimintamäärärahakehystä.

Liikkuvalla poliisilla on ollut edustajana rangaistusmääräys- ja rikesakkotyöryhmässä ylikonstaapeli Risto Maksimainen, jonka kautta liikkuvan poliisin muut näkemykset on jo tuotu mukaan mietintöön.

Apulaispäällikkö		Marko Lavikkala

Komisario			Heikki Koskimaa